Woede oor begraafplaas lei tot betogingArgieffoto Woedende, betogende plaasbewoners en lede van die gemeenskap het Dinsdag die R74 tussen Kranskop en Greytown in KwaZulu-Natal versper met stompe, buitebande en gebreekte bottels en ook stukke veld in die landelike gebied aan die brand gesteek. Kol. Thembeka Mbele, woordvoerder van die polisie, het gesê die betogers was woedend oor die sloping van ŉ plaaslike begraafplaas. Die situasie in die omgewing is al sedert die naweek gespanne. Betogers het ŉ plaaslike boer daarvan beskuldig dat hy nie respek het nie aangesien hy ŉ begraafplaas op sy plaas gesloop het wat deur die gemeenskap gebruik is. Mbele het gesê die betoging het Dinsdag omstreeks 03:00 begin toe 300 betogers die pad versper het uit woede nadat die boer die begraafplaas op die plaas Aussicht gesloop het. Volgens Mbele is die openbare orde- polisie, die inspektoraat vir padverkeer en die Greytown-polisie na die toneel ontbied. “Hulle hou die situasie dop en is besig om die pad weer oop te stel,” het Mbele gesê. Niemand is tydens die voorval beseer nie. Roelf Koningkramer, voorsitter van die Kranskop-boerevereniging, het aan African News Agency gesê dat die boere ook help om die pad weer oop te stel. Volgens Koningkramer is daar steeds betogers in die omgewing en die polisie onderhandel met hulle. Koningkramer, wat sowat 10 km weg van die betogings boer, het gesê daar was Maandagaand brande op naburige plase en dat die boere gehelp het om die vlamme te blus. Volgens hom was daar skade aan eiendom, maar is dit nog onduidelik wat die omvang daarvan is. Maroela Media het vroeër berig die polisie is besig met ŉ geregtelike doodsondersoek nadat ŉ betoger tydens ŉ gewelddadige protesaksie in Colenso, nie ver van waar die protesaksie vanoggend plaasgevind het nie, deur polisiebeamptes doodgeskiet is. Volgens Mbele het dié voorval Sondagaand laat plaasgevind toe inwoners die R74 tussen Colenso en Weenen met klippe versper het.